答二任
作者：蘇洵
朝代：宋

paragraphs: 魯人賤夫子，嗚丘指東家。
當時雖未遇，弟子已如麻。
奈何鄉閭人，曾不爲歎嗟。
區區吳越間，問骨不憚遐。
習見反不怪，海人等龍暇。
嗟我何足道，窮居出無車。
昨者入京落，文章彼人誇。
故舊未肯信，聞之笑呀呀。
獨有兩任子，知我有足嘉。
遠遊苦相念，長篇寄芬葩。
我道亦未爾，子得無增加。
貧窮已衰老，短髮垂髿髿。
重祿無意取，思治山中畬。
往歲栽苦竹，細密如蒹葭。
庭前三小山，本爲山中楂。
當前鑿方池，寒泉照谽谺。
翫此可竟日，胡爲踏朝衙。
何當子來會，酒食相邀遮。
願爲久相敬，終始無疵瑕。
閑居各無事，數來飲流霞。